**Johanna av Bourbon,** fransk: **Jeanne de Bourbon** (født 3. februar 1338, død 6. februar 1378 i Paris) var dronning av Frankrike gjennom sitt ekteskap med Karl V av Frankrike. Hun var datter av Peter I, hertug av Bourbon og Isabella av Valois, hertuginne av Bourbon.

Liv og virke
------------

Johanna var bare 12 år da hun i 1350 giftet seg med sin slektning Karl, senere kong Karl V av Frankrike. Johanna var den siste franske dronningen som ble kronet i en egen seremoni. Hun satt ved sin manns høyre side under offisielle begivenheter og var til stede når han holdt råd, men hun deltok ikke i styring av landet. Hun blir husket for sin fromhet, sine veldedige handlinger og for sin vennlighet overfor mennesker som kom til henne med søknader og petisjoner.

Kong Karl V viste sin respekt for sin dronning på flere måter, noe som er vist i flere samtidige dokumenter. I 1374 bestemte han at hun skulle være verge for kongeparets barn til de nådde voksen alder, hvis han døde før henne. Et annet eksempel på hans aktelse for henne, var at hun hadde en svært fremtredende rolle i en av de viktigste hendelsene i Karl Vs regjeringstid, et høytidelig besøk av den tysk-romerske keiser Karl IV av Det tysk-romerske rike i Paris i 1377/1378.

Dronningen var en ivrig boksamler og bestilte ofte kopier av kjente bokverk. Hun styrte sitt store og intellektuelle hoff med dyktighet, og Christine de Pizan, som en tid arbeidet som hoffets poet og forfatter, omtalte i 1404 Johannas hoff i boken *Le livre des faits et bonnes moeurs du roi Charles V le sage* (norsk: *Boken om kong Karl V den vises gjerninger og gode karakter*): «Dieux! Quel triomphe! Quelle paix! En quel ordre, en quel coagulence regulée en toutes choses estoit gouvernée la court de tres noble damme, la royne Jehanne de Bourbon» (norsk: «Gud! Hvilken triumf! Hvilken fred! Hvor velordnet i enhver henseende ble hoffet til denne edle damen, dronning Johanna av Bourbon, styrt».

Johanna var dypt religiøs og svært generøs overfor klostre. Hun grunnla blant annet et munkekloster for celestinerordenen. Hun var også en kjent mesén og hjalp kunstnere ved å bestille flere malerier og skulpturer fra dem, i hovedsak verk med religiøse motiv. Et av verkene var en statue av rent gull som forestilte Jomfru Maria.

Gjennom hele livet var hun plaget med anfall av mental ubalanse, og hun skal ha hatt nervesammenbrudd i trettiårsalderen. Det er antatt at sønnen, kong Karl VI av Frankrike, arvet sin svake mentale helse fra sin mor.

Død og begravelse
-----------------

Dronningfigur i marmor. Fra Johannas kisteDronning Johannas «innvollkiste» i St. Denis-basilikaenJohanna av Bourbon døde i barselseng i februar 1378 etter å ha født datteren Catherine. I middelalderens Frankrike var det vanlig at de kongeliges levninger ble plassert i tre ulike kister eller sarkofager i ulike kirker. Hjertet ble plassert i én kirke, innvollene i en annen og resten av kroppen i en tredje. Bakgrunnen for skikken skal ha vært problemer med forråtnelse, særlig hvis den døde måtte fraktes langt og deretter ligge en tid på lit de parade. De kongelige skrev gjerne i sitt testament hvilke kirker som skulle beæres med deres ulike levninger. Dronning Johannas hjerte ble lagt i en utsmykket kiste i kirken som hører til Cordeliers-klosteret i Paris, innvollene i kirken i klosteret Couvent des Célestins i Paris, og resten av kroppen ble lagt i en kiste i Saint-Denis-basilikaen i byen Saint-Denis i Frankrike.

Dronning Johannas grav i St. Denis ble ødelagt under den franske revolusjonen (1789–1799), så kisten med innvollene ble senere flyttet fra couvent des Célestins til Saint-Denis, der nesten alle franske konger fra 900-tallet til 1800-tallet er begravet. Kistelokket er utsmykket med en legemstor, liggende skulptur av dronningen, som holder en liten pose i venstre hånd. Dette viser at det er dronningens «innvollkiste», den eneste innvollkisten i klosterkirken Saint-Denis.

Karl V sørget tungt over tapet av ektefellen til han selv døde to år senere.

Dronning Johanna og kong Karls barn
-----------------------------------

Johanna og Karl fikk ni barn sammen, ifølge Sainte-Maries historieverk fra 1700-tallet, men både antall og navn varierer i de ulike skriftlige kildene. Bare to av barna nådde voksen alder: Karl VI, som etterfulgte sin far på tronen, og Louis de Valois, hertug av Orléans. 

1. Jeanne (1357–1360)
2. Jean (1359–1364)
3. Bonne (1360–1360)
4. Jean eller Jeanne? (1366–1366)
5. Karl VI av Frankrike (1368–1422), gift med Isabella av Bayern
6. Marie (1370–1377)
7. Ludvig av Angoulême-Orléans (1372–1407), gift med Valentina Visconti
8. Isabel(le) (1373–1377)
9. Catherine (1378–1388)

Referanser
----------

1. ↑  York, Laura. «Jeanne de Bourbon (1338–1378) | Encyclopedia.com». *www.encyclopedia.com*. Besøkt 29. april 2021.
2. 1 2 3 4  LaBarge, Margaret Wade (1986). *A small sound of the trumpet : women in medieval life*. Boston: Beacon Press. s. 65; 82. ISBN 9780807056264.
3. 1 2 3  Commire, Anne; Klezmer, Deborah (1999). *Women in world history : a biographical encyclopedia*. 8. Waterford, CT : Yorkin Publications. s. 105–106. ISBN 978-0-7876-4067-5.
4. ↑  Pizan, Christine de (1404). *Le livre des faits et bonnes moeurs du roi Charles V le sage*. 1. s. 54.
5. ↑  Tuchman, Barbara Wertheim (1978). *Et fjernt speil : det stormfulle 1300-tallet*. New York: Knopf. s. 359.  [e-bok fra nb.no]
6. 1 2  «Le gisant à St-Denis de Saint Louis aux tombeaux de Capétiens». *www.tourisme93.com*. Besøkt 27. april 2021.
7. ↑  «Jeanne de Bourbon (1338-1378) - Find A Grave...». *www.findagrave.com* **(engelsk)**. Besøkt 27. april 2021.
8. 1 2 3 4 5 6 7 8 9 10  Sainte-Marie, Anselme de (1726–1733). *Histoire généalogique et chronologique de la maison royale de France, des pairs, grands officiers de la Couronne, de la Maison du Roy et des anciens barons du royaume.... Tome 1 / par le P. Anselme,... ; continuée par M. Du Fourny* **(fransk)**. s. 110. CS1-vedlikehold: Datoformat (link)

|  |  |  |
| --- | --- | --- |
| Forgjenger:**Johanna I av Auvergne** | **Dronning av Frankrike**(1364–1378) | Etterfølger:**Isabella av Bayern** |

|  |  |
| --- | --- |
| Oppslagsverk/autoritetsdata | Geni **·** Geni **·** VIAF **·** LCCN **·** ISNI **·** SUDOC
 |